Politiet og forsvarer: Voldsfilmer utløsende for Maxbo-drapet

Både politiet og den drapssiktede 22-åringens forsvarer bekrefter at voldsfilmer på en eller annen måte var utløsende for drapet som skjedde på Maxbo på Notodden lørdag, melder NRK.

En 42 år gammel snekker ble drept på Maxbo-varehuset på Notodden lørdag ettermiddag. Aulie, Kjell / NTB scanpix

NTB

8. desember 2016

Det har tidligere vært spekulert på om uoverensstemmelser om et pengebeløp kan ha vært 22-åringens motiv for drapet inne på pauserommet på Maxbo-varehuset like før klokken 15 lørdag ettermiddag. Den nå drepte 42-åringen hadde utført snekkerarbeid for 22-åringen.

Dette motivet avvises nå av både politiet og forsvarer Borgar Veiding. Begge bekrefter langt på vei at voldsfilmene som den siktede var opptatt av, på en eller annen måte var utløsende for drapet, ifølge NRK.

Fra før av er det blitt kjent at mannen skal ha vært fascinert av makabre videoer på nettet, blant annet videoer der IS halshogger sine ofre. 42-åringen skal ha forsøkt å få 22-åringen bort fra denne interessen, noe Veiding mener har vært medvirkende til drapet.

22-åringen skal det siste året ha brukt anabole steroider, opplyste flere bekjente av 22-åringen til avisa Telen onsdag. Politiet opplyste imidlertid at de ikke er kjent med at mannen har brukt dopingmidler.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding